Document ID: 31992R2342

31992R2342
L 227/12
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 2342/92 НА КОМИСИЯТА
от 7 август 1992 година
относно вноса от трети страни на чистопородни разплодни животни от рода на едрия рогат добитък и предоставянето на възстановявания при износ и за отмяна на Регламент (ЕИО) № 1544/79
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 805/68 на Съвета от 27 юни 1968 г. относно общата организация на пазара на говеждо и телешко месо (1), последно изменен с Регламент (ЕИО) № 2066/92 (2), и по-специално член 10, параграф 5 и член 18, параграф 6 от него;
като има предвид, че не се облагат с такса върху вноса чистопородни разплодни животни от рода на едрия рогат добитък, включени в код по Комбинираната номенклатура 0102 10 00 при внос в Общността; като има предвид, че се извършва по-високо възстановяване при износ на женски животни на възраст до 60 месеца, отколкото при износа на живи животни от рода на едрия рогат добитък, включени в кодове по Комбинираната номенклатура 0102 90 31 и 0102 90 33;
като има предвид, че за да се гарантира правилното приложение на разпоредбите на Общността в тази област, терминът „чистопородни разплодни животни“ трябва да бъде изяснен; като има предвид, че определението, посочено в член 1 от Директива 77/504/ЕИО на Съвета от 25 юли 1977 г. относно чистопородни разплодни животни от рода на едрия рогат добитък (3), последно изменена с Директива 91/174/ЕИО (4), трябва да бъде използвано за целта;
като има предвид, че за да се гарантира, че внесените животни действително са с предназначени за разплод, тяхната документация трябва да бъде придружена от сертификат за родословие и зоотехнически сертификат, както и от здравен сертификат, които обикновено се изискват за такива животни, а вносителите да поемат задължението да запазят животните живи за известен период от време;
като има предвид, че няма такава разпоредба за сигурност, която да гарантира запазването на тези животни живи за посочения период, трябва да бъде включена разпоредба в Регламент № (ЕИО) 1697/79 на Съвета от 24 юли 1979 г. относно последващото събиране на вносни или износни мита, които не са били изискани от задълженото лице по отношение на стоките, декларирани за митнически режим, включващ задължението за заплащане на тези мита (5), която да се прилага, когато изискването по отношение на посочения период не e спазено;
като има предвид, че Общността е сключила двустранни споразумения за свободна търговия със страните от ЕАСТ; като има предвид, че по силата на тези споразумения някои от разпоредбите, свързани със или отнасящи се до задълженията на споменатите трети страни, би следвало да отпаднат, но сертификатите за родословие и зоотехническите сертификати, както и здравните сертификати, отнасящи се за чистопородните разплодни животни, следва да се представят при пускане на животните в свободно движение на територията на Общността;
като има предвид, че освен ветеринарномедицинските документи, които трябва да съпровождат износа на чистопородни разплодни женски животни на възраст до 60 месеца с оглед гаранцията, че те наистина са предназначени за разплод, в сертификата за родословие следва да се посочат или да се прикрепят към него резултатите от генетичната стойност.
като има предвид, че чистопородните разплодни животни, внасяни в Общността, трябва да бъдат проверени, дали преди това те не са били изнесени от Общността и дали за тях преди това не са били изплатени възстановявания при износ; като има предвид, че ако за такива животни са били заплатени възстановявания при износ, сумите трябва да бъдат върнати, преди животните да се внесат отново в Общността;
като има предвид, че Регламент (ЕИО) № 1544/79 на Комисията (6), изменен с Регламент (EИО) № 3988/87 (7), обхваща само тези изисквания, които се отнасят до предоставянето на възстановявания при износ за чистопородни разплодни животни; като има предвид, че за по-голяма яснота той трябва да бъде отменен, а неговите разпоредби да бъдат включени в настоящия регламент;
като има предвид, че мерките, предвидени с настоящия регламент, са в съответствие със становището на Управителния комитет по говеждо и телешко месо,
ПРИЕ НАСТОЯЩИЯ РЕГЛАМЕНТ:
Член 1
С оглед събирането на такси върху вноса и предоставянето на възстановявания при износ живите животни от рода на едрия рогат добитък се считат за чистопородни разплодни животни, включени в код по Комбинираната номенклатура 0102 10 00, ако те отговарят на изискванията на определението, посочено в член 1 от Директива 77/504/ЕИО. Освен това само женски животни на възраст до 6 години се считат за чистопородни женски разплодни животни.
Член 2
1. За пускането в свободно движение на чистопородните разплодни животни от рода на едрия рогат добитък, включени в код по Комбинираната номенклатура 0102 10 00, вносителите представят следните документи на митническите органи на държавата-членка по отношение на всяко едно от животните:
а)
сертификат за родословие и зоотехнически сертификат;
б)
здравен сертификат от вида, който се изисква за чистопородните разплодни животни от рода на едрия рогат добитък.
2. В допълнение вносителите представят на митническите органи писмена декларация със съдържание, че с изключение на случаи на force majeure животното няма да бъде заклано през следващите 12 месеца от деня, на който то е внесено.
3. Не по-късно от края на 15-ия месец след пускането на животното в свободно движение вносителите представят на митническите органи на държавата-членка вносителка следните доказателства за него:
а)
че не е било заклано преди изтичането на срока, посочен в параграф 2, и че е било регистрирано или записано в дадена родословна книга; или
б)
че е било заклано преди изтичане на срока поради здравословни причини или е умряло в резултат на заболяване или нещастен случай.
Доказателството, посочено в буква a), представлява сертификат, изготвен от асоциацията, организацията или официален орган на държавата-членка, където се води родословната книга. Доказателството по буква б) представлява сертификат, издаден от официален орган, определен от държавата-членка.
4. При неспазване на изискването за период от 12 месеца с изключение на случаи, когато се прилага параграф 3, буква б), следва класиране в Комбинираната номенклатура на въпросното животно под код 0102 90, от което произтичат процедури за заплащане на вносни мита, които не са били събрани съгласно Регламент (ЕИО) № 1697/79.
5. Разпоредбите, свързани със:
-
ограничението за възрастта, посочено в член 1,
-
задълженията, посочени в параграфи 2, 3 и 4,
не се прилагат при внос на чистопородни разплодни животни с произход и внасяни от Австрия, Финландия, Исландия, Норвегия, Швеция и Швейцария.
Член 3
Предоставянето на възстановяване за женски чистопородни разплодни животни се осъществява, при условие че се представи по отношение на всяко животно по време на извършването на митническите формалности при износа оригинал или копие от:
а)
сертификат за родословие, издаден от асоциацията, организацията или официалния орган на държавата-членка, където се води родословната книга, показващ резултатите от тестовете за репродуктивни възможности и резултатите (с детайли за произхода) от оценката на генетичната стойност на дадено животно, а така също за неговите родители и прародители. Тези резултати могат също да бъдат прикрепени към сертификата;
б)
здравен сертификат за чистопородни разплодни животни от рода на едрия рогат добитък, изискван от третата страна на местоназначение.
Въпреки това чрез дерогация от буква б) държавите-членки могат да разрешат представянето само на един сертификат за група животни.
Оригиналите на двата сертификата се връщат на износителя, а копията - заверени копия от митническите органи, се прилагат към молбата за заявлението за възстановяване при износ.
Член 4
1. Преди пускането в свободно движение на чистопородни разплодни животни, внесени обратно в Общността, предоставеното възстановяване при износ се връща или се вземат необходимите мерки от компетентните органи за удържането на предвидените суми, ако не са били вече изплатени.
2. Ако по време на извършването на митническите формалности при вноса на животни, включени в код по Комбинираната номенклатура 0102 10 00, сертификатът за родословие показва, че животновъдът е установен в Общността, вносителят трябва също да докаже, че не е предоставяно никакво възстановяване или че възстановяването е вече върнато. Ако не може да бъде представено такова доказателство, се счита, че е било заплатено възстановяване при износ в размер на най-високата такса върху вноса, приложима в деня на реимпорта в Общността за животни от рода на едрия рогат добитък, включени в код по Комбинираната номенклатура 0102 90.
Член 5
Регламент (ЕИО) № 1544/79 се отменя.
Член 6
Настоящият регламент влиза в сила на 17 август 1992 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 7 август 1992 година.

Labels: 3
5
6